মুর্শিদাবাদে ক্ষতিগ্রস্ত ৩০০ দোকান ও বাড়ি, জমা পড়ল বিস্তারিত রিপোর্ট

ওয়েব ডেস্ক: মুর্শিদাবাদ (Murshidabad Unrest) জেলার ধুলিয়ান ও সামশেরগঞ্জ এলাকায় সাম্প্রতিক অশান্তির পর ক্ষয়ক্ষতির বিস্তারিত রিপোর্ট (Report) রাজ্যের পঞ্চায়েত দফতরে পাঠাল জেলা প্রশাসন। প্রশাসনিক সূত্রে জানা গিয়েছে, এইসব এলাকায় প্রায় ৩০০টি দোকান ও বাড়ি ক্ষতিগ্রস্ত হয়েছে। অনেক ক্ষেত্রেই একাধিক ব্যক্তির দোকান ও বাসভবন ভাঙচুরের কবলে পড়েছে বলে জানা গিয়েছে।

পরিস্থিতির গুরুত্ব বিবেচনা করে ইতিমধ্যেই মুখ্যমন্ত্রী মমতা বন্দ্যোপাধ্যায় (Mamata Banerjee) ঘোষণা করেছেন, যাঁদের বাড়ি নষ্ট হয়েছে, তাঁদের ‘বাংলার বাড়ি’ প্রকল্পের (Banglar Bari Scheme) আওতায় নিয়ে এসে বাড়ি তৈরি করে দেওয়া হবে। এছাড়াও মে মাসের প্রথম সপ্তাহে মুখ্যমন্ত্রী নিজেই মুর্শিদাবাদ সফরে যাবেন বলে জানানো হয়েছে।

আরও পড়ুন: মুর্শিদাবাদের ঘটনায় কড়া রাজ্য, পুলিশে বিরাট বদল

নবান্ন সূত্রে খবর, আগামী সপ্তাহের শুরুতেই পঞ্চায়েত দফতর মুর্শিদাবাদ জেলা প্রশাসনের কাছে ‘বাংলার বাড়ি’ প্রকল্পের প্রথম কিস্তির টাকা পাঠাবে বলে জানা গিয়েছে। জেলা প্রশাসন পরবর্তী পর্যায়ে ক্ষতিগ্রস্তদের হাতে সেই অনুদান তুলে দেবে। অর্থপ্রদান প্রক্রিয়া ও তালিকা চূড়ান্ত করার কাজ ইতিমধ্যেই শুরু হয়েছে বলেও প্রশাসনিক মহল থেকে ইঙ্গিত মিলেছে।

ক্ষতিগ্রস্তরা কবে নাগাদ সরকারি সহায়তার অর্থ হাতে পাবেন, সেই বিষয়ে চূড়ান্ত সিদ্ধান্ত নেবে জেলা প্রশাসন, এমনটাই নবান্ন সূত্রে জানানো হয়েছে। তবে ঘটনার পর প্রশাসনের দ্রুত পদক্ষেপ এবং মুখ্যমন্ত্রীর সরাসরি নজরদারি, দুই মিলে পরিস্থিতি দ্রুত স্বাভাবিক হতে পারে বলেই মনে করছেন স্থানীয় বাসিন্দারা।